**Диана Халимова,**М.Қозыбаев атындағы СҚУ-дің медиа орталығының бас редакторы

[**Түлектер жұмыспен қамтылады**](http://www.soltustikkaz.kz/index.php/2014-04-03-12-34-26/11200-t-lekter-zh-myspen-amtylady)

Жоғары оқу орындары жұмысының тиімділігін анықтаудың басты көрсеткіші түлектерінің жұмыспен қамтылуы екені белгілі. М.Қозыбаев атындағы Солтүстік Қазақстан университетінде “Түлек – 2020” жәрмеңкесі өтіп, санаулы күндерден кейін диплом алатын жастар жұмыс берушілермен кездесті.

Түлектерді жұмысқа орналастыруға жәрдемдесу және жұмыс берушілермен байланысты оңтайландыру мақсатында қолға алынған шара биыл ерекше форматта өтуде. Карантинге байланысты жәрмеңке қашықтан “BigBlueButton” және “Zoom” платформаларының көмегімен ұйымдастырылды.

Үстіміздегі жылы күндізгі оқу бөлімін тамамдағалы отырған 789 түлектің 313-і – білім беру, 190-ы – техникалық ғылымдар және технологиялар, 101-і – әлеуметтік ғылымдар, экономика және бизнес, 56-сы – ауыл шаруашылығы ғылымдары, 33-і – жаратылыстану ғылымдары, 65-і – құқық бағыты бойынша мамандықтардың иелері. Алдын ала сұрастырудың қорытындысы бойынша болашақ түлектердің 49 пайызы әлі жұмыс таппаған.

Жәрмеңкеге облыс аумағындағы жүзден астам білім беру мекемесінің өкілдері шақырылды. Алғашқы күндері онлайн-кездесуге 206 адам қатысты. Мектеп директорлары жұмыс барысы, еңбек жағдайы туралы түсіндірді. Университет басшылығы осындай шараларды жиі өткізу түлектердің басым бөлігін еңбекпен қамтуға мүмкіндік беретініне сенімді.

**// Солтүстік Қазақстан.- 2020.- 21 мамыр**